送戴三徵君還谷口舊居
作者：理瑩
朝代：唐

paragraphs: 巖穴多遺秀，弓車屢遠招。
周王尊渭叟，潁客傲唐堯。
出處天波洽，關河地勢遙。
瞻星吳郡夜，作霧華山朝。
清論虛重席，閑居挂一瓢。
漁歌思坐酌，宸渥寵行軺。
春爲荷裳煖，霜因葛履消。
層崖懸瀑溜，萬壑振清飆。
谷鳥猶遷木，場駒正食苗。
謝安何日起，台鼎佇君調。